חסידות קרעטשניף

חסידות קרעטשניף היא חסידות מגזע נדבורנה. האדמו"ר הראשון שכיהן בקרעטשניף (קרצ'ונשטי, Crăciunești, במחוז מרמורש, רומניה) היה רבי מאיר רוזנבוים, בנו של רבי מרדכי לייפר מנדבורנה, בן נינו של רבי מאיר הגדול מפרמישלאן.

תולדות החסידות

רבי מרדכי לייפר (ה'תקפ"ד (1824) - ה'תרנ"ה (1845)) כיהן בהתחלה בנדבורנה לצד אחיו רבי אהרן אריה, בעל היד אהרן. בהמשך עבר לערים אחרות, בהן חוסט ובישטינא. לאחר פטירתו כל בניו שימשו כאדמו"רים, ביניהם בנו הרביעי רבי ישראל יעקב שכיהן כאדמו"ר מחוסט ונכדו רבי איתמר לייפר שכיהן כאדמו"ר מבישטינא. בניו האחרים התפרסו בערים שונות בהונגריה ורומניה. בנו השלישי רבי מאיר, ממשיכו העיקרי, כיהן כאדמו"ר בקרעטשניף שברומניה.

הדור הראשון

רבי מאיר נולד בשנת ה'תר"ח. היה חתנו של רבי יחיאל מיכל טירר מדורוהוי, שהיה חתנו של רבי אליעזר זאב מבוטשעטש. היה מפורסם ברצינותו ובדבקותו. בנו רבי אליעזר זאב אמר שראה את אביו מחייך רק שלוש פעמים בכל ימי חייו. היה קנאי בדרכיו והנהיג את חסידיו בתקיפות. אביו רבי מרדכי אמר עליו שבשמיים מכנים אותו בשם "איש אלוקים". היה מפורסם במופתיו. רבי מאיר שינה את שם משפחתו מלייפר לרוזנבוים. הנהיג עדתו בין השאר בערים יאס, טרעבישאן, מיאלען. בסוף ימיו עבר לעיירה קרעטשניף שעל שמה נקרא. נפטר בל' בסיוון ה'תרס"ח (1908).

הדור השלישי

שלושה מבניו של רבי אליעזר זאב כיהנו כאדמו"רים בחייו כמנהג נדבורנא. בנו בכורו היה רבי ניסן חיים שכיהן כרב בבראדשין ולאחר מכן כאדמו"ר ורב בדרוהוביטש. נרצח בשואה. בנו הרביעי היה רבי מאיר חתנו של דודו רבי ישכר בער מסאטמאר. מילא את מקום חמיו בסאטמר וכיהן שם גם כמו"צ. בן נוסף היה רבי שמואל שמעלקע מביטשקוב. בן נוסף היה רבי מרדכי מפסט, חתן בן דודו רבי יעקב מנדבורנא-דברצין. חתנו של רבי אליעזר זאב היה אחיינו רבי חיים מרדכי מנדבורנה.

החסידות לאחר השואה

רבי דוד משה רוזנבוים, (ט' בתשרי ה'תרפ"ה, 1924 - ט"ו בתמוז ה'תשכ"ט, 1969) מילא את מקום אביו לאחר השואה. הוא הקים בתחילת שנות ה-50 את קריית קרעטשניף ברחובות. הקים תלמוד תורה וישיבה בשם "שער אליעזר" ברחובות. בנו הגדול, רבי מנחם אליעזר זאב, ממלא את מקום אביו בקריית קרעטשניף ברחובות. בנים נוספים החלו לכהן באדמו"רות לאחר נישואיהם. בנו השישי הוא רבי יוסף שלמה, חתן קרוב משפחתו רבי ישראל רוזנבוים מסטניסלב (בנו של רבי יצחק אייזיק רוזנבוים מזוטשקא).
רבי מנחם אליעזר זאב רוזנבוים, האדמו"ר הנוכחי, הוא חתנו של רבי יואל בער מראצפרט-ברזיל.
החסידות תחת הנהגתו מונה כ-600 משפחות, מהן בקריית קרעטשניף ברחובות כ-250 משפחות, ובשכונת פסגת קרעטשניף הסמוכה עוד כ-80 משפחות. קהילות נוספות קיימות בבני ברק, בירושלים, ביתר עילית, אלעד ומודיעין עילית.
מוסדות החסידות: ישיבה גדולה וישיבה קטנה, שבהן מתחנכים כ-150 בחורים, תלמוד תורה "בני משה", בית ספר יסודי בנות אסתר, סמינר חסידי, גני ילדים, כוללי אברכים, שטיבלאך ומקווה. לחסידות גם ארגוני חסד, בהם ארגון "לשבוע מטובך" שמחלק מנות אוכל בבית החולים קפלן ברחובות ופעילויות רווחה נוספות. פנחס הומינר מייצג את החסידות במועצת העיר רחובות.

קרעטשניף קריית גת

בנו השני של רבי דוד משה הוא רבי ישראל ניסן. מכהן כאדמו"ר מקרעטשניף בקריית גת. רבי ישראל ניסן הוא חתנו של רבי יחזקאל מערץ. קהילתו מונה עשרות משפחות, וכן גני ילדים וכולל אברכים.

ביטשקוב

בנו השלישי של רבי דוד משה היה רבי זיידא שמואל שמעלקא (י"ד בטבת תשי"ב, 1952 - כ"א באדר ב' תשע"ד, 2014) חתן רבי משה זאב פרידמן, רבה של יפו. כיהן כאדמו"ר מביטשקוב ביפו. עסק בהחזרה בתשובה.
את מקומו ממלא בנו רבי דוד (נולד בה'תשל"ז, 1977), חתנו של רבי חנניה יום טוב ליפא רייך, חתנו של האדמו"ר מז'מיגרד. בחיי אביו כיהן כרב בית המדרש "המאור" ביפו וכאביו עסק בהחזרה בתשובה.

פרמישלאן

בנו הרביעי של רבי דוד משה הוא רבי מאיר רוזנבוים חתן רבי חיים אליעזר הורנצ'יק חתנו של רבי משה מרדכי בידרמן. מכהן כאדמו"ר מפרמישלאן בקריית הרצוג שבבני ברק. החסידות תחת הנהגתו מונה כמאה משפחות. ישנם חסידי פרמישלאן בכמה ריכוזים בישראל, באירופה ובארצות הברית. מוסדות החסידות כוללים ישיבה גדולה וישיבה קטנה, שבהן מתחנכים כמה עשרות בחורים, תלמוד תורה, כולל אברכים, בתי חינוך לבנות ומוסדות נוספים.

חסידות ראחוב

רבי אליעזר זאב, בנו של רבי יצחק מראחוב ניצל מהשואה ועלה לארץ והתגורר ברמלה. בתחילת שנות ה-60 פתח בית כנסת ראחוב ברמת גן על פאתי בני ברק. היה חתנו של בן דודו רבי חיים מרדכי רוזנבוים מנדבורנה. חתניו הם: רבי שלמה שמואל כהנא מספינקא ירושלים רבי יהודה מלינסק, רבי גדליה משה ראטה משומרי אמונים-אשדוד, ורבי יצחק אייזיק כהנא (בן רבי משה נחמן בן רבי יוסף מאיר מספינקא ירושלים) .
בנו של רבי אליעזר זאב הוא רבי יחיאל מאיר רוזנבוים, האדמו"ר הנוכחי מראחוב. חתנו של רבי ישעיה שנייבלג, רב היישוב בני ראם. בנו רבי דוד צבי רוזנבוים הוא האדמו"ר ממז'יבוז'.
ישנה חסידות נוספת בשם "קהילת ראחוב" אף היא בבני ברק אך היא אינה קשורה לשושלת נדבורנה. אב"ד הקהילה הוא הרב מנחם מנדל הורביץ, חתנו של רבי שלמה זלמן פרידמן רבן של ראחוב ולוגנו.